Κοτόπουλο με φασολάκια
Όλο το καλοκαίρι συμπυκνωμένο σε τούτη τη συνταγή με τα φασολάκια να δένουν γάντι με το ζουμερό κοτόπουλο.
1 μέτριο κοτόπουλο, κομμένο σε 6 μερίδες, 1 κιλό φασολάκια, καθαρισμένα, 500 γρ. ώριμες ντομάτες, ξεφλουδισμένες και ψιλοκομμένες (μαζί με το ζουμί τους), 300 γρ. ξερό κρεμμύδι, ψιλοκομμένο , 1 σκελίδα σκόρδο, καθαρισμένη, 1/2 μάτσο δυόσμος, ψιλοκομμένος, 200 ml ελαιόλαδο, αλάτι, φρεσκοτριμμένο πιπέρι
Για να φτιάξουμε κοτόπουλο με φασολάκια, αρχικά ζεσταίνουμε, σε μια φαρδιά κατσαρόλα, τη μισή ποσότητα ελαιολάδου σε δυνατή φωτιά.Σοτάρουμε το κοτόπουλο για 4-5 λεπτά, μέχρι να ροδίσει καλά. Το βγάζουμε με τρυπητή κουτάλα σε ένα σκεύος. Στο ίδιο λάδι σοτάρουμε τα φασολάκια για 4-5 λεπτά, ανακατεύοντας τακτικά.Προσθέτουμε το κρεμμύδι και συνεχίζουμε το σοτάρισμα για άλλα 3-4 λεπτά, μέχρι να μαλακώσουν ελαφρώς. Ρίχνουμε τη ντομάτα και το σκόρδο και σοτάρουμε για άλλα 4-5 λεπτά, ανακατεύοντας τακτικά. Προσθέτουμε το κοτόπουλο, αλατοπίπερο, το υπόλοιπο λάδι και χαμηλώνουμε τη φωτιά. Σκεπάζουμε την κατσαρόλα και σιγομαγειρεύουμε για 20 λεπτά. Βγάζουμε τα κομμάτια με το στήθος του κοτόπουλου σε ένα σκεύος (χρειάζονται λιγότερη ώρα για να γίνουν), ξανασκεπάζουμε την κατσαρόλα και συνεχίζουμε το μαγείρεμα για άλλα 30 λεπτά, μέχρι να μείνει το φαγητό με το λάδι του. Ξαναρίχνουμε το στήθος του κοτόπουλου στην κατσαρόλα, σκορπίζουμε τον δυόσμο, ανακατεύουμε και αποσύρουμε από τη φωτιά.
Κοτόπουλο,Ντομάτα,Φασολάκια